Την αποβολή του ουγγρικού κόμματος Fidesz από το ΕΛΚ ζητούν με επιστολή τους προς τον πρόεδρο του Ευρωπαϊκού Λαϊκού Κόμματος, Ντόναλντ Τουσκ, 13 επικεφαλής κομμάτων της ευρωπαϊκής Κεντροδεξιάς.

Ανάμεσά τους είναι και ο Έλληνας πρωθυπουργός Κυριάκος Μητσοτάκης μαζί με την πρωθυπουργό της Νορβηγίας Έρνα Σόλμπεργκ.

Ανησυχία για την κατάσταση στην Ουγγαρία

Στην επιστολή επισημαίνεται η έντονη ανησυχία για τη νομοθεσία που πέρασε από το Κοινοβούλιο της Ουγγαρίας στις 30 Μαρτίου και η οποία επιτρέπει στην κυβέρνηση αυτής της χώρας να επεκτείνει επ’ αόριστον την κατάσταση έκτακτης ανάγκης.

Ο πρωθυπουργός Βίκτορ Όρμπαν μπορεί επίσης να κυβερνά με διατάγματα.

«Πρόκειται για σαφή παραβίαση των ιδρυτικών αρχών της φιλελεύθερης δημοκρατίας και των ευρωπαϊκών αξιών. Η μάχη κατά του covid-19 απαιτεί εκτεταμένα μέτρα, ωστόσο ο ιός δεν μπορεί να χρησιμοποιείται ως πρόσχημα για την επέκταση της κατάστασης έκτακτης ανάγκης επ’ αόριστον», αναφέρεται στην επιστολή.

Τέλος, εκφράζεται η στήριξη στην Ευρωπαϊκή Επιτροπή και απευθύνεται έκκληση για κοινή δράση των κρατών-μελών, ώστε η κατάσταση στην Ουγγαρία να αντιμετωπιστεί σθεναρά.

Πηγή: ΑΠΕ-ΜΠΕ